A Bizottság 3288/92/EGK rendelete

(1992. november 12.)

az olívaolaj és az olívamaradék-olaj jellemzőiről és az ezekre vonatkozó elemzési módszerekről szóló 2568/91/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 2046/92/EGK rendelettel [1] módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre [2] és különösen annak 35a. cikkére,

mivel a legutóbb az 1996/92/EGK rendelettel [3] módosított 2568/91/EGK bizottsági rendelet [4] elsősorban a szűz olívaolaj érzékszervekkel meghatározható tulajdonságait és azok értékelési módszerét határozza meg;

mivel tekintettel a folyamatban lévő tanulmányokra, meg kell hosszabbítani azt az időszakot, amely alatt a tagállamok ellenőrzött, tudományosan igazolt nemzeti elemzési módszereket használhatnak;

mivel a fogyasztásra szánt különböző típusú szűz olívaolajok érzékszervi jellemzőire vonatkozó minőségi szabványok kereskedelmi alkalmazásának megkönnyítése érdekében a kérdéses módszert fokozatosan kell bevezetni; mivel ezért a különböző típusú szűz olívaolajok osztályozása esetében megfelelő időszakra egy degresszív tűréshatárt kell alkalmazni;

mivel annak érdekében, hogy ezt a módszert egységesen alkalmazzák a Közösség egész területén, meg kell határozni azokat a kritériumokat, amelyek alapján a tagállamok elfogadják az olívaolajak érzékszervekkel meghatározható jellemzőinek hivatalos ellenőrzéséért felelős kóstolói csoportokat; mivel ugyanezen okból harmonizálni kell a feltárt szabálytalanságok esetén alkalmazott szankciórendszert;

mivel a kereskedelem elősegítése érdekében rendelkezni kell egy elfogadott kóstolói csoporthoz történő fellebbezés lehetőségéről arra az esetre, ha a szűz olívaolaj érzékszervi jellemzőivel kapcsolatban viták merülnek fel;

mivel a piaci zavarok veszélyének elkerülése érdekében az érzékszervi értékelés módszerét az 1992. november 1. után forgalomba hozott olajokra kell alkalmazni;

mivel az e rendeletben szereplő előírások összhangban vannak az Olaj- és Zsírpiaci Irányítóbizottság véleményével,

ELFOGADTA EZT A RENDELETET:

1. cikk

A 2568/91/EGK rendelet a következők szerint módosul:

1. A 3. cikk első bekezdésében az "1992. október 31." helyébe az "1992. december 31." lép.

2. A rendelet a következő 3a. és 3b. cikkekkel egészül ki:

"3a. cikk

Amennyiben egy forgalomba hozott olaj érzékszervekkel meghatározható jellemzőivel kapcsolatban vita merül fel, az érintett felek az üggyel kapcsolatban megkereshetnek egy általuk választott elismert kóstolói csoportot.

3b. cikk

Amennyiben megállapítást nyer, hogy egy olaj érzékszervekkel meghatározható jellemzői nem felelnek meg az olaj leírásának, az érintett tagállam az egyéb szankciók sérelme nélkül a feltárt szabálytalanság mértékének megfelelő közigazgatási pénzügyi szankciót állapít meg.

A szabálytalanság mértékének megállapítása során figyelembe kell venni különösen a megfelelő körülmények között tárolt olaj jellemzőinek természetes változásait.

A tagállamok minden félév elején tájékoztatják a Bizottságot a megelőző félév során feltárt szabálytalanságok számáról és jellegéről, valamint az alkalmazott szankciókról."

3. A 4. cikk helyébe a következő szöveg lép:

"4. cikk

(1) Az érzékszervekkel meghatározható jellemzők értékelésére a tagállamok az e jellemzők hivatalos ellenőrzéséért felelős kóstolói csoportokat állítanak fel. A csoportok megfelelnek a következő feltételeknek:

- olyan kóstolókból állnak, akiket a XII. mellékletben meghatározott módszer tekintetében megállapított szabályok szerint választottak és képeztek ki,

- rendelkeznek az említett módszer tekintetében megállapított szabályok szerinti érzékszervi elemzéshez szükséges berendezéssel és felszereléssel,

- az olívaolaj érzékszervi elemzésének szakszavait, valamint a módszerhez meghatározott értékelő lapot és osztályozó táblázatot használják,

- vállalják az időszakos tesztek alkalmával a közösségi vagy nemzetközi szinten előírt, illetve a kritériumok harmonizálásakor szükséges érzékszervi elemzések elvégzését,

- vállalják, hogy évente tájékoztatják a Bizottságot a csoportok összetételének változásával kapcsolatban, illetve az elismert csoportként elvégzett értékelések számáról.

Minden tagállam elismeri a fenti követelményeknek megfelelő és a saját területén felállított csoportokat. Az egyik ilyen csoportot az elemzések felülvizsgálatával bízza meg.

A tagállamok által a XII. melléklet szerinti módszerhez meghatározott szabályoknak megfelelően 1992. november 1. előtt felállított csoportok elfogadottnak minősülnek e cikk értelmében.

A tagállamok tájékoztatják a Bizottságot és a többi tagállamot az általuk elismert kóstolói csoportok listájáról.

(2) Amennyiben a tagállamok számára problémát jelent ezeknek a csoportoknak a felállítása a saját területükön, felkérhetnek egy másik tagállamban elfogadott kóstolói csoportot.

(3) Valamennyi tagállam listát készít a szakmai- vagy ágazati szervezetek által az (1) bekezdésben meghatározott feltételekkel összhangban felállított kóstolói csoportokról, továbbá biztosítja e feltételek betartását."

4. A 10. cikk (1) bekezdése a következő albekezdéssel egészül ki:

"Ez a módszer nem vonatkozik az 1992. november 1. előtti forgalombahozatal céljára készített szűz olívaolajra."

5. A XII. melléklet 10.2. pontjának utolsó bekezdése helyébe a következő szöveg lép:

"Az eredmények kifejezése: az átlagos minősítés alapján a csoport felügyelője meghatározza, hogy a minta az I. mellékletben meghatározott határértékeknek megfelelően milyen kategóriába sorolandó. Ebből a célból és feltéve, hogy az utolsó előtti bekezdés másképp nem rendelkezik, a csoport felügyelője engedélyez:

- az 1992/93. gazdasági év során + 1,5 tűréshatárt,

- az 1993/94. gazdasági év során + 1 tűréshatárt,

- az 1994/95. gazdasági év során + 0,5 tűréshatárt,

amennyiben az átlagos minősítés 5 pont vagy annál több.

Olyan olajok esetén azonban, amelyek intervenciós műveletek hatálya alá esnek, a maximális tűréshatár a fenti gazdasági évek során + 0,5.

Az elemzés megállapításai és a rendelet által meghatározott tűréshatár közötti statisztikai eltéréseket a megismételhetőség és reprodukálhatóság tekintetében az előző bekezdésekben meghatározott tűréshatárok között kell tartani.

Amennyiben a fenti gazdasági évek során valamely érintett fél a megállapított tűréshatárok alkalmazása nélkül minősít egy olajat, akkor a termék közvetlen csomagolásán feltüntetheti a forgalmazás időtartama alatt igazolható minimális érzékszervi minősítést.

A csoport felügyelője az elemzés jegyzőkönyvében csak az olaj besorolási kategóriáját tünteti fel. Az az elemző, aki a 2. cikk (2) bekezdésének első albekezdésével összhangban vizsgálatot vállal, ugyanezen eljárást alkalmazza a minősítési kategória meghatározásához."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1992. november 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1992. november 1-jén.

a Bizottság részéről

Ray Mac Sharry

a Bizottság tagja

[1] HL L 215., 1992.7.30., 1. o.

[2] HL L 172., 1966.9.30, 3025/66. o.

[3] HL L 199., 1992.7.18., 18. o.

[4] HL L 248., 1991.9.5., 1. o.

--------------------------------------------------